Papersnake/gushiwen huggingface dataset:
拟古诗二十首 其七 拟明月皎夜光
弘历（清代）

惟月生于西，金行故益皎。始出东山上，渐历银汉表。

映水光带寒，丽午轮收小。最能引悲思，乃至閒虫草。

芳兰逝将萎，蟪蛄啼未了。时节不我与，胡不笃情好。

翻云覆雨流，讵识断金道。
蕃女怨·万枝香雪开已遍
温庭筠（唐代）

万枝香雪开已遍，细雨双燕。钿蝉筝，金雀扇，画梁相见。雁门消息不归来，又飞回。
临江仙·夜到扬州席上作
苏轼（宋代）

尊酒何人怀李白，草堂遥指江东。珠帘十里卷香风。花开又花谢，离恨几千重。
轻舸渡江连夜到，一时惊笑衰容。语音犹自带吴侬。夜阑对酒处，依旧梦魂中。
又采荔一首
刘克庄（宋代）

我已归寻乌石路，人谁肯顾雀罗门。
荔三百颗犹能啖，椿八千秋不足言。
唐贡华清劳岁岁，宋蠲驿置惠元元。
客询老子休粮诀，丹实漫山更满村。
登池州九峰楼寄张祜
杜牧（唐代）

百感中来不自由，角声孤起夕阳楼。(中 一作：衷)
碧山终日思无尽，芳草何年恨即休？
睫在眼前长不见，道非身外更何求。
谁人得似张公子，千首诗轻万户侯。
暗屋啼怪鸮行为郑文学超记其烈妇刘氏事
姚燮（清代）

暗屋啼怪鸮，荒门逸瘈狗。鬼兵渡浃来，海城已无守。

昼天黄温温，凋阳不成曛。似有五色虹，宛委城西闉。

西闉茅盖楣，烈妇之所栖。烈妇留金氏，嫁为郑生妻。

烈妇有两女，烈妇有两儿。大儿十许龄，少女襁褓持。

少儿同大女，娇笑痴能啼。郑生苦佣书，烈妇苦织丝。

佣书复织丝，寒絮饥则糜。烈妇不怨贫，郑生不怨贱。

圭珏埋暗沙，精采有谁见？辛年八月杪，鳌柱东南倾。

河水无寸止，路泥无尺平。河水多流尸，尸流水不洁。

腥风扬路泥，路泥有人血。生曰吾死忠，妇曰妾死节。

死节妾匪难，奈儿若女何？大树遭斧斨，安顾墙隅花？

死忠生匪难，奈何以为家？倾筐不可理，摛手愁乱麻。

烈妇语生前，点首泪洏涟。妇还语大儿，外家城南偏。

速往匿外家，鬼将踰邻墙。而娘有而爷，而爷男子强。

顾娘及弟妹，兼难顾儿生。鬼去儿再来，再来看而娘。

狒狒掉长尾，抢入西家庐。西家有妇姑，赤裸遭毒痡。

仰掌不及梁，俯首不得池。求死不能死，噤口哑哑呼。

亦有好男子，喁喁同槽猪。生云祸将及，妇云咄已急。

将鸩置酒中，缶斝流殷红。殷红琉璃光，大女汝来尝。

饮女递饮子，女殒子同死。怀中顾幼女，三年未离乳。

母死谁乳儿，此酒儿饮之。少女饮不辞，死得娘慰怡。

维时万类盲，髡钳堕元槁。斗室万古天，日月两心皎。

对卺何从容，正袂敢草草。魑魅窥其庭，反奔戒滋扰。

郑生有弱弟，入门见死嫂。可怜死嫂怀，犹将死女抱。

死嫂死在床，死兄死在地。死嫂身已寒，死兄死馀气。

有气殆可活，救之获渐苏。救之虽得苏，活我诚何辜？

忍以同命鸟，使其泉下孤。屋漏相神明，坦誓难模糊。

莫云郑生生，郑生心已死。死心从死妻，生身怙生子。

莫云烈妇死，烈妇魂实生。夜夜房屋隅，静闻呼儿声。

郑生吾旧友，负才称不羁。贻书告我详，属我哀以诗。

烈妇身中材，烈妇端容仪。夙见井臼间，枲布整裙鞋。

昔为草霜洁，今为河星稀。河星照独桑，独桑无蜷枝。

独桑如女贞，百尺青青枝。下有病马嘶，上有哀雏啼。
秋怀
卫宗武（宋代）

秋空日澄霁，秋气日萧瑟。
塞马健嘶风，候虫悲吊夕。
卉木敛华滋，天地失颜色。
来鸿谋稻粱，飞隼快搏击。
人境顿姜凉，物情亦凄恻。
居愁岂无端，感叹继韩笔。
赵山台莲花方丈
释了惠（宋代）

一芙蕖是一毗耶，一叶春风一室开。
三万二千师子座，藕丝窍裹涌将来。
长白山
沈承瑞（清代）

帝业荒东北，兹山实效灵。龙形蟠大野，云气撼沧溟。

水泻双流白，天开万古青。何年驻銮跸，珥笔侍仙廷。
题壁
庐陵田父（宋代）

云兮云兮，变化有神灵兮。
卷起地下黄，飞去天上青兮。
仙人乘云天尽五，借我清阴覆赤土。
云间逍遥人间苦，年年苦时望君雨。
登省中楼望西山晴雪
李攀龙（明代）

忽见西山雪，高楼重倚阑。数峰城上出，落日署中寒。

佳色繁天㐲，清光切露盘。小臣操郢曲，愿献圣人看。
绣溪秋晚二首 其二
周紫芝（宋代）

不作黄花梦，空悲紫塞秋。泪悬江上点，心结雨边愁。

久客犹千里，残年念一邱。倚栏多少恨，暝色满江楼。
送毛百朋之北京应举
王鏊（明代）

几年白下避车尘，此去争誇脱颖新。桂子已传蟾府种，杏花还醉曲江春。

题名早觉光生里，捧檄悬知喜为亲。八月南来鸿雁便，音书寄我莫嫌频。
送同舍葛茂达还浙东二首 其一
饶节（宋代）

岂无强醉阳司业，固有无钱郑广文。三请未能勤问道，一归今日愿从君。
题沈弟所作短轴
赵蕃（宋代）

作诗政欲江山助，老矣东西南北人。
弟却把诗摹作画，东西南北是知津。
偈一百二十首 其八十七
释怀深（宋代）

时节因缘自有由，知音千里远相求。寒山陌上才招手，拾得溪边已点头。
咏怀·其三
阮籍（魏晋）

嘉树下成蹊，东园桃与李。
秋风吹飞藿，零落从此始。
繁华有憔悴，堂上生荆杞。
驱马舍之去，去上西山趾。
一身不自保，何况恋妻子。
凝霜被野草，岁暮亦云已。
晚晴登楼和叔存侄
程公许（宋代）

日澹霜明雨意悭，枫林稻陇褧衣斑。
小楼触目秋容好，得似萧晨起看山。
读後汉书
王安石（宋代）

锢党纷纷果是非，当时高士见精微。
可怜窦武陈蕃辈，欲与天争汉鼎归。
怀徐灌园
何进修（明代）

破镜飞飞且未还，芙蓉江上杳难攀。赋成珠海楼头月，梦入瑶溪榻里山。

万事只今蕉鹿后，此身聊且马牛间。何当大醉荆高市，击筑相呼一解颜。
宣公祠
李曾伯（宋代）

相唐德丛复兴隆，仁义条陈百奏中。
正欲谏君今别驾，延龄更不念孤忠。
徐公驿
朱筠（宋代）

青驼二十里，徐公岭过半。上岭复下岭，驿马中间换。

肩舆不留行，仆夫面已汗。连坡尽荒草，石田草中乱。

此间山脊乾，不雨常苦旱。我行咨暑雨，对此转生赞。

幸兹梁菽收，水绝天与灌。古人称逢年，用力必无玩。

更从悟强恕，人喜我勿叹。西北风何来，推送健双骭。

下岭亦不滑，高高睇前岸。
秋日怀东湖
陆游（宋代）

小阁东头罨画池，秋来长是忆幽期。
身如巢燕临归日，心似堂僧欲动时。
病思羁怀惟付酒，西风落日更催诗。
故知岁暮常多感，不独当年宋玉悲。
登维摩寺望海楼浩歌放长吉体
曹家达（清代）

山楼高杵燕支红，天吴驱潮东海东。乞卖桑田帝不许，鲛泪明珰遗下女。

呼龙吹篪淩高烟，山光寒绿飞上天。云脚下垂海水立，荒崖冥冥海童泣。

搥碎珊瑚出鳞屋，数钱市儿竞捃拾。风吹百年如流星，维摩沉醉空结形。
台城路 张次柳公子花影庵填词图
姚燮（清代）

翠薇信阻红蘅远，谁问客怀孤峭。鹤下云间，舟回剡曲，赢得开樽一笑。

风流玉照。况南浦能歌，王孙年少。醉倚青灯，夜来愁我梦芳草。

相逢犹恨未早。爇檀重展卷，差慰孤抱。明月斜时，纤莺睡后，伴个吹笙鬟小。

春韶易老。莫寸许柔肠，露缠烟袅。且贳蠡船，去歌新水调。
玉泉观赠高道士
张方平（宋代）

古屋气象冷，苍崖烟翠中。龙归半天雨，虎啸一岩风。

露后芝房紫，霜馀柏实红。终期把藜杖，来伴白云翁。
董凤山
韩常卿（宋代）

丹灶棋盘去不收，未知踪迹为谁留。烟霞空锁樵人径，松桧重阴古寺楼。

怪木化龙云雨夜，碧波涵月镜潭秋。辽东梦断无归鹤，山自嵯峨水自流。
过申州
戴叔伦（唐代）

万人曾战死，几处见休兵。井邑初安堵，儿童未长成。

凉风吹古木，野火入残营。牢落千馀里，山空水复清。
余自太原还匡山道中逢泽上人与至海昏山店有作
释德洪（宋代）

凶衰不祥忧患变，卧念余生真自厌。向时衣裓识天香，朅来唾痕馀瘴面。

故人诃讥岂忍闻，新交推挤不容喘。子独心翔异众人，追逐南来不辞远。

重逢难取梦中物，一欢且喜身俱健。忽忆南荒海外时，敢料北山松下见。

莺唇清滑柳困顿，醉人春色初醇酽。莫凉香雾满村落，轩包到榻眠山店。

我已归休万事足，但馀老眼遮黄卷。静时颀绍痛诫我，先须从此焚破砚。

念子怀亲渡大江，枝叶行复登淮甸。分携一语有精神，行藏直使圭无玷。
王元才甥见过其弟元济甥继来有诗次韵
晁公溯（宋代）

把酒悲歌望蜀天，感今怀昔重凄然。
道坚或谓如无忌，灵运还欣对阿连。
他日鹏应自鹍化，此生蚿岂待夔怜。
笔锋剩淬犹锥利，明岁文场破两甄。
雨後凉甚
陆游（宋代）

并海宽闲野，清秋摇落天。
微凉供美睡，稳字入新联。
陋屋萧萧雨，修茼细细泉。
晚窗生酒兴，洗酌一陶然。
马将军歌
王闿运（清代）

曾侯昔起田间师，将用拙速胜巧迟。腰镰执梃五千众，大捷湘上名天知。

当时提督一马竿，突阵横贼风电驰。南人好船不好马，水师万舸横江湄。

三河一败兵如灰，虽有舟楫无由施。陆军气夺贼马蹄，都统扬扬建两旗。

始知骑步定天下，曹公不敌董卓儿。驱勒农夫学腾跨，项强胫直百不宜。

我年二十骋身手，超坑堕堑抛金羁。驽骀多肉骥多骨，炎方刍稻难调治。

马侯将马识马性，如造父孙汧牧时。是时王师苦不利，曾侯避地黄山陲。

骅骝蹇驴尽无用，相与蚁垤为娱嬉。据鞍一笑何生痴，壮士恨不革裹尸。

清秋一桨下鄱水，归来但觅果下骑。春风秋日偶盘骤，骨脉和协心颜怡。

马侯牧方聊小用，千金擗纩越女蚩。尔来廿年不问事，死生贵贱和天倪。

偶从蠹牍见名姓，使我心热神{亻甯}疑。松阴长簟恍未冷，苦战身死真何为。

忆尔伊凉骋千里，郁气一吐月晕亏。战马长嘶饮河水，谁甘老死皂隶笞。

余亦放马衡山阳，梦中不听晓角吹。马侯马侯身死莫论功成败，君不见湘乡石马青苔滋。
义郴廖翁赠予灵寿杖歌以谢之
李光（宋代）

郴山峨峨水溅溅，清淑之气钟神仙。山头老木几千年，不入樵斧随飞烟。

廖翁好奇自抡选，真材不用加雕镌。铿然入手龙脊瘦，宛转随步鹤膝坚。

今晨过我有喜色，磨捋持赠誇奇特。老人年来腰脚顽，出入政藉扶持力。

拄上冈头望故乡，万壑千岩才咫尺。天寒醉卧不出门，杖兮虽良长倚壁。
苏武慢 其十四
夏言（明代）

灵鹫山前，葛阳溪上，野老园开后乐。花木平泉，风烟绿野，不减后翁西洛。

前辈高情，浮生旧梦，回首千年如昨。叹乾坤、元气长存，吾道未应萧索。

耳边闻、边境无虞，丰年多黍，扶杖岂胜雀跃。篱下鸡肥，瓮头酒熟，唤取比邻共酌。

有客相过，兰舟夜泛，箫鼓笙歌间作。醉归时、斗柄横斜，月转宝楼西角。
再韵明复和来
邓肃（宋代）

男儿匹马追风嘶，朝燕暮越去如飞。
谈笑功名在钟鼎，卵破草折驱胡儿。
悲吟误学愚溪柳，落笔幸无龙蛇走。
诗成不直水一杯，谁解金龟与换酒。
能言嗟我闭雕笼，九万扶摇政属公。
好振雷威养霖雨，要须奏赋未央宫。
游戏诗坛整部伍，笔锋光怪横天宇。
异时请赓七月篇，恶食卑宫赞神禹。
凉轩
赵某（宋代）

古邑逢贤宰，构轩凉景生。尘埃不复到，泉石有馀清。

诗得幽奇句，琴多雅淡声。居民陶美化，应此放高情。
感怀杂咏 其四
王彦泓（明代）

病骨巉岩又见春，石忧丛集未亡身。朋欢散尽清言绝，家信来疏恶梦频。

永夜独醒如露鹤，他年相吊只秋蝇。蒲团欲觅消除法，心似惊波恨转新。
梅庄春间
刘厚南（宋代）

最喜逍遥泉石间，幽居四面绕青山。
苔迷荒径人稀到，花压重门昼自关。
古刹风传钟磬远，平畴雨过桔槔閒。
荷锄手摘园中笋，配酒三杯壮客颜。
湖堤步游客言此苏小墓也
周紫芝（宋代）

野水横分青草陂，谁埋玉树与琼枝。湖边山自向人绿，门外柳今何处垂。

行雨行云钧是梦，施朱施粉未相宜。一从蕙死兰枯后，刚道桃花好面皮。
卜算子（二）
陈师道（宋代）

绣幕罩梅花，莫放清香透。鉴里朱颜岁岁移，只道花依旧。

把酒问梅花，知我离情否。若使梅花知我时，料得花须瘦。
记野人语
张侃（宋代）

野人延我坐，古木阴四垂。未语涕先集，昔盛今全衰。

我闻野人语，斯事古有之。但要存心地，何须问墓师。
摩尼寒夜
杨慎（明代）

毛孔浑成白醉，鳞面忽变红酣。玄朔何愁滕六，青阳巳到孙三。
次韵和再拜
梅尧臣（宋代）

建溪茗株成大树，颇殊楚越所种茶。
先春喊山掐白萼，亦异鸟觜蜀客夸。
烹新斗硬要咬盏，不同饮酒争画蛇。
从揉至碾用尽力，只取胜负相笑呀。
谁传双井与日注，终是品格称草芽。
欧阳翰林百事得精妙，官职况已登清华。
昔得陇西大铜碾，碾多岁久深且窊。
昨日寄来新脔片，包以{上竹下撩}蒻缠以麻。
唯能剩啜任腹冷，幸免酩酊冠弁斜。
人言饮多头颤挑，自欲清醒气味嘉。
此病虽得优醉者，醉来颠踣祸旲涯。
不愿清风生两腋，但愿对竹兼对花。
还思退之在南方，尝说稍稍能啖蟆。
古之贤人尚若此，我今贫陋休相嗟。
公不遗旧许频往，何必丝管喧咬哇。
过金牛自劳
李新（宋代）

帖险缘虚知几蟠，小山细水入平宽。
云何瘿妇翻相笑，土木形骸亦属官。
赠王君仪
陆佃（宋代）

尝思孔子昔在世，门生弟子三千人。大哉卷舒圣人道，弦歌讲诵邹鲁滨。

立身非以利欲诱，至诚惟学义与仁。雍容德艺愈磨厉，烜赫光辉弥日新。

追尘力行慕汲汲，忘疲善诱思循循。外荣岂就卿相位，内乐惟知探道真。

所以万世作师法，望之仰之如北辰。吾尝苦爱孟子语，渊源事业醇乎醇。

得君达欲善天下，陋巷穷惟周一身。当时举世谓迂阔，进退何妨吾屈伸。

纷纷流俗何足托，以道优游能自遵。瞥然顾彼万钟禄，有如聚散空中云。

乃知君子所为学，志将忧道不忧贫。君仪建德一儒士，笃学沧溟陶粹纯。

年强有志辟邪说，气壮力苦锄荆榛。放出森森梓杞材，秀枝烂漫敷青春。

读书侵暮即然烛，为文夜坐常达晨。谁悯颜瓢啖藜藿，自怜范甑生埃尘。

每云外物未尝恤，披卷动能经累旬。有时挥笔泻霖雨，但闻霹雳飞车轮。

云开雾散却晴霁，清风淅淅无纤尘。佳花美木竞妍秀，高山远岫皆嶙峋。

有时高谈倾耳听，又如天马超昆崙。回顾驽骀百千辈，疲筋竭力安可群。

我嗟才识顽且鄙，书斋日得相依亲。勤勤顾子能如此，固宜使人长书绅。
次韵王司户梅花五绝下得用古人意及比妇人玉
王之望（宋代）

闻说江梅已恼人，冲寒著意去寻春。
枝枝细看枝枝好，岁岁相逢岁岁新。
闲居杂兴十首
薛嵎（宋代）

亦有入城路，门前秋草长。
荷锄书在手，负锸醉为乡。
霜流溪流涩，厨烟树叶香。
为贫从俭约，犹欠半年粮。
送郑吏部出使二首
曹勋（宋代）

圣主东南眷念劳。绣衣行部辍名曹。
喜寻物外人多竺，应遇山名相有陶。
丹笔不摇吟笔健，颓风顿革古风高。
如何大展安邦手，勿使鲸鲵弄海涛。
发清湘 其三
严粲（宋代）

栽树未花开，其如行色催。遥怜今岁雪，谁看一庭梅。

馀俸刊诗卷，归程卖酒杯。轻舟下滩稳，鸥鹭莫惊猜。
夜观严光祠碑有感
陆游（宋代）

我昔过钓台，峭石插江渌；登堂拜严子，挹水荐秋菊。
君看此眉宇，何地著荣辱？雒阳逢故人，醉脚加其腹。
书生常事尔，乃复骇世俗。
正令为少留，要非昔文叔。
平生陋范晔，琐琐何足录！安得太史公，妙语写高躅。
送黄仲甄赴廷试
李吕（宋代）

我昔尝为东南行，烦君载酒送城阈。
酒阑上马意恻怆，似叹飞沉异鳞翮。
我言君岂哙等伍，霜蹄偶蹶未为失。
整衔易辔便千里，宁比驽骀才寸尺。
转头日月曾几何，君已声名满蟾窟。
笑呼扁舟下吴会，去意猛作秋鹰制。
君家艺德知何年，弟兄头角俱突兀。
仙枝万丈不供折，人家生子叹豚犊。
春归洲渚波面肥，江神为君好风日。
君王正御紫宸朝，蜀士半居青琐闼。
牵联即日九天上，判司卑尺等厮役。
向来於我作鱼羡，吾今洗眼看鹏击。
人生行止特未定，遇坎乘流听造物。
唯有名节不可污，与君相期保黄发。
次四兄雪夜韵
晃冲之（宋代）

夏虫不知冰，越犬不识雪。
我独冰雪间，肘见冠缨绝。
青灯挂长冰，文字夜涉猎。
问米米已无，问酒酒已竭。
当时陶渊明，同日无此阙。
置书忽不乐，面壁卧哎噎。
虫犬两不知，悲歌聊一发。
晓发他里雾
周钟瑄（清代）

一枕清晖觉梦频，披云驱犊散轻尘。投分南北依谁定，螺列东西辨未真。

向道但饶椎髻客，前呵不用放衙人。平明好逐东升上，我亦从今莫问津。
连山王开诗试子午花四首
陈著（宋代）

嫩绿扶疏红倒垂，红閒黄染数茎丝。
牢存本色心为主，懒竞时妆面向谁。
受二气中开止昼，当三伏里傲炎曦。
阴崖故国长安路，万里倾阳共藿葵。
再和二首 其二
赵鼎臣（宋代）

冬来玉烛更调匀，傍岁先教雪报春。色借楼台呈气象，力欺狐兔失精神。

故应桃李知阴德，聊许冰霜作后尘。不用渔蓑苦图画，使君诗句自清新。
夏夜偶兴
释道潜（宋代）

微阳堕曾巘，归翼投空林。龛灯閟古殿，梵呗无馀音。

眷兹石壁下，徐风散冲襟。缺月如断环，依微挂松阴。

清晖婉相属，永夜谐吾心。空生大觉中，一沤示浮沉。

此身沤中客，冥观无古今。昔我婴世故，纷纷那重陈。

且求华胥梦，胡蝶相追寻。
浣溪沙（留别）
刘过（宋代）

着意寻芳已自迟。可堪容易送春归。酒阑无奈思依依。

杨柳小桥人远别，梨花深巷月斜辉，此情惟我与君知。
杂兴 其三
方一夔（宋代）

青山相对总仪刑，人世浮华隔几尘。厚味不知菘韭薄，旧衔那似菊松新。

银罂豹血争刘项，翠釜驼峰死虢秦。大抵危机随富贵，不曾粘著退閒人。
觅蠹椽
高登（宋代）

顾影低徊只自怜，怕寒时耸作诗肩。
全家食粥已数月，坐客无毡今几年。
君劈槽烧当止酒，我和琴爨况无弦。
雪中送炭从来事，况尔羁躬觅蠹椽。
和林大任劝耕
吴芾（宋代）

壮哉溢目还盈耳，千骑出城歌吹起。
野人一睹快争先，奔走欢呼几折趾。
往年戎马偶出郊，田间弥望皆荒茅。
使君笃意劝农课，尽使惰游如所教。
麦欲连云桑蔽野，此心犹恐孤民社。
要将治绩迈龚黄，不但文辞超贾马。
编民击壤自欣欢，尽道年来百虑宽。
承流宣化得贤帅，湛恩沾溉何漫漫。
不愧剖符仍受玉，善政已为千里福。
年丰谷贱复何忧，向也穷民今亦足。
固知博施非屯膏，况能好善如干旄。
宾僚倘有公辅器，宁辞解赠腰间刀。
有客有客歌贤业，词烂春葩光炜烨。
一时酬唱已清新，四坐朋从更和叶。
酒酣谐笑应云云，元白李杜疑前身。
想当挥毫落纸时，笔端往往俱有神。
我来触绪未暇给，首睹明珠千百粒。
豁然两眼顿增明，更觉慢心无自入。
已幸从今日往还，况复赋诗宾客间。
只恐使君丹诏下，擢归青琐点朝班。
制履赠杨达
姚月华（唐代）

金刀剪紫绒，与郎作轻履。愿化双仙凫，飞来入闺里。
南诏朱藤杖
裴夷直（唐代）

六节南藤色似朱，拄行阶砌胜人扶。

会须将入深山去，倚看云泉作老夫。
送雍子方学士
赵抃（宋代）

召节君趋禁掖中，请藩愚向浙江东。清时内外俱为乐，鹤有乔松凤有桐。
渔村晚照
林希逸（宋代）

自得江湖趣，生涯乐在渔。孤村多晚景，落照映荒居。

近水高低岸，诛茅八九庐。舟横人语近，网漏夕阳疏。

倚棹看归雁，呼儿促煮鱼。脱蓑眠渐稳，寒月动江虚。
沽酒
利登（宋代）

有钱但沽酒，莫买南山田。
勾引催租人，惊散青松烟。
春日山中怀周伯恒宪使
朱议雱（清代）

平林春鸠鸣，茶人闻曙戒。植杖循青畦，霄晴涤余蔼。

俯仰极天泉，所思竟谁在。感公推至心，生平无殊快。

旁语及家事，久隐苦穷隘。古有苏云卿，食圃于不贷。

更语及神仙，低徊若深慨。古有许旌阳，忠孝垂当代。

仲君抱奇质，叶药起沉瘥。浩然鸾鹤情，遂欲游方外。

吁嗟世风下，黄虞邈难逮。谡谡松崖吹，仿佛留清籁。
送萧颖士赴东府得路字
贾邕（唐代）

子欲适东周，门人盈歧路。高标信难仰，薄官非始务。

绵邈千里途，裴回四郊暮。征车日云远，抚已惭深顾。
风入松（寿梅壑）
吴文英（宋代）

一帆江上暮潮平。骑鹤过瑶京。湘波山色青天外，红香荡、玉佩东丁。西圃仍圆夜月，南风微弄秋声。

阿咸才俊玉壶冰。王母最怜生。万年枝上千年叶，垂杨鬓、春共青青。连唤碧筒传酒，云回一曲双成。
临江仙·霜月穿帘乍白
毕良史（宋代）

霜月穿帘乍白，苹风入坐偏凉。麾灯促席诧时光。桃花歌扇小，杨柳舞衫长。别乘平分风月，词人剩引觥觞。莫将幽恨搅刚肠。尽添金掌露，频注玉猊香。
题龟山
周知微（宋代）

迢迢绿树淮天晓，霭霭红霞海日晴。遥望四山云接水，碧峰千点数帆轻。
送内兄曹二还湘潭亲舍 其一
孙继皋（明代）

怜君竟漂泊，骑马出长安。去国关云暗，思亲楚水寒。

功名尘世幻，道路古今难。莫以无家叹，还期振羽翰。
次韵前人新晴三首
陈著（宋代）

院静春深冷麝煤，怕逢花委细苍苔。
小桃却自红如锦，笑倚东风醉入腮。
舟行见月
权德舆（唐代）

月入孤舟夜半晴，寥寥霜雁两三声。

洞房烛影在何处，欲寄相思梦不成。
樊学士送菊次韵答之
陈著（宋代）

黄菊有名花，渊明无酒官。
酒多人自醉，花好月同看。
老未厌人世，天教共岁寒。
未应携不去，高步蓬莱山。
送崔峒使往睦州兼寄薛司户
严维（唐代）

如今相府用英髦，独往南州肯告劳，冰水近开渔浦出，

雪云初卷定山高，木奴花映桐庐县，青雀舟随白露涛。

使者应须访廉吏，府中惟有范功曹。
岁杪用韵二首
洪咨夔（宋代）

日月磨心绪，风霜染鬓华。
历看新岁草，梅忆旧年花。
浊酒供僛舞，清歌应掺挝。
阿咸多事在，犹问老生涯。
次韵刘友鹤端午三首
高斯得（宋代）

昔经屈原坂，寒湍下悲鸣。
又渡汨罗江，{左氵右往}记曾输诚。
慨彼幽乱国，成此湘累名。
雕胡不受腻，淆予膳膏腥。
离骚二十五，往往言其清。
招汝千载后，来乎不来灵。
帘
李峤（唐代）

清风时入燕，紫殿几含秋。暧暧笼铃阁，纤纤上玉钩。

窗中翡翠动，户外水精浮。巧作盘龙势，长迎飞燕游。
过野翁亭因登岝崿山憩崇寿院僧轩共成四绝句 其二
张镃（宋代）

溪流逢旱息潺淙，野彴横趋乱石中。莫恨铁冠人已去，我来权合号山翁。
诗一首
丁讽（宋代）

我来自北几千里，景陵一到心怡然。人淳讼简公事少，屡游星馆时留连。
赠姚惟东
周旋（明代）

菶菶梧桐树，敷阴南山麓。大枝立青铜，小枝横绿玉。

朝晞旭日光，暮来凤凰宿。爰抱琴瑟材，屡睨中郎目。

雕斲縆朱弦，清商宣妙曲。音响发至和，宇宙调玉烛。
彭南元明府招赴池亭野酌
戴记（明代）

草径萧萧带郭斜，小亭池畔半蒹葭。邀欢白苎风前曲，爱客青山雨后花。

远塞风尘催岁律，故人消息尽天涯。醉归晚度看流月，忽忆溪山上钓槎。
浪淘沙
晏几道（宋代）

丽曲醉思仙。十二哀弦。秾蛾叠柳脸红莲。多少雨条烟叶恨，红泪离筵。

行子惜流年。鶗鴂枝边。吴堤春水舣兰船。南去北来今渐老，难负尊前。
滹沱河
许及之（宋代）

逋诛狂寇釜中鱼，未免真人驾六飞。千古石人虽暧昧，一时河伯太机微。
酬薛田推官见赠
魏野（宋代）

红莲客惠碧云篇，未及他山买石镌。
且选眼前麄竹上，和烟大刻两三联。
春光好 坐河边新楼
商景兰（清代）

山色秀，水纹清。落花轻。沙上鸳鸯泛绿汀。棹归声。

小鸟如啼如话，春光乍雨乍晴。一派霞光催日暮，月东升。
雨中喜君仪要温老希圣同见过二首 其二
郭祥正（宋代）

万里乡园别，一春风雨多。乱蛙声斗急，归燕舞缘何。

石榻昏苔藓，柴门暗薜萝。橛株方自笑，忽枉故人过。
值雨宿谔师房
魏野（宋代）

信步闲游处，妨归路岂赊。
因琴避山寺，和鹤宿僧家。
语直非关酒，眠迟不为茶。
共论尘世里，夜亦事如麻。
偈颂一百二十三首
释祖钦（宋代）

千说万说，不如新面一见。
千讨万讨，不如只在手头。
寒风萧萧，万叶飘飘。
鹤眠松顶，云卧山腰。
几番今日又明朝。
曾吉父横碧轩
吕本中（宋代）

嚣尘等山林，此理久未尽。君今住世网，于此已自信。

僧居隔长溪，屋古柱础润。不知市声远，但觉山色近。

开轩有馀地，草木当夏盛。一身船转头，万事灯落烬。

譬如痒在体，搔抑吾已认。青山故在眼，已绝对闭吝。

悠然有遐想，此语君所印。
寄张弟器之
段克己（宋代）

爱酒陶彭泽，映世清节耀。乞食赋新诗，不复事边徼。

士生多坎坷，异代或同调。东山不可作，敢望磻溪钓。

壶觞聊自倾，登高一舒啸。但恐污世尘，永为达人笑。

山堂久岑寂，宴坐度昏晓。倚壁一蒲团，幽人活计了。

日高鼎茶鸣，风细炉烟袅。曳杖步庭除，看云头屡矫。

安得谪仙人，神游八极表。
苍碧石
成鹫（清代）

赩如宝山，色类优昙。玉蕴于璞，青出于蓝。
题鹰捕雀图 其二
陆文圭（元代）

死生命判须臾，一去一不得去。两三竹叶成丛，被驱复向何处。
减字木兰花
陈袭善（宋代）

江南二月。犹有枝头千点雪。邀上芳尊。却占东君一半春。（仲殊）

尊前眼底。南国风光都在此。移过江来。从此江南不复开。（陈袭善）
恭祝天长节
赵钟麒（宋代）

寿星高朗殿丰明，日德祥华宝祚亨。八道嵩呼图益地，万邦华祝奏长生。

樱云瑞绕千秋镜，剑玉光融七宝瑛。功耀菊章花应节，台莱齐与颂升平。
东山寺
白居易（唐代）

直上青霄望八都，白云影里月轮孤。
茫茫宇宙人无数，几个男儿是丈夫。
梅花喜神谱·欲谢一十六枝
宋伯仁（宋代）

春透水波明，江湖从落魄。
三十六鳞成，禹门看一跃。
浩气吟 其六
瞿式耜（明代）

拘幽土室岂偷生，求死无门虑转清。劝勉烦君多苦语，痴愚叹我太无情。

高歌每羡骑箕句，洒泪偏为滴雨声。四大久拼同泡影，英魂到底护皇明。
过孺人挽词 其二
王十朋（宋代）

过从有夏孕遗芳，作配于周妇德良。目不泛观惟贝叶，舍无他德有天香。

鱼轩欲动喜家近，乌冢忽归惊夜长。年到古希子孙足，人生如此尚何伤。
呈王达之御史
仇远（元代）

西晋文章伯，南台法令师。
常因行部日，记得从游时。
敏手除三害，贞心畏四知。
何由侍王导，挥麈话襟期。
山中菰生米父老谓丰年之祥用子有韵
洪咨夔（宋代）

秋风菰黍黑，山崦罕闻之。
产瑞摇银海，占丰滟玉池。
芃芃秔合穗，袅袅穄分枝。
却忆官张望，尝新荐一匙。
道旁松
强至（宋代）

何年涧底栽，移植俯官道。
腹空蚁穴众，枝瘦龙脊袅。
斧斤须良材，霜雪岂终老。
大有岁寒操，见尽桃李夭。
纪赐四十首 其一 丙子二月初与经筵进讲纪述
于慎行（明代）

春云别殿倚平台，问道恭承步辇来。讲席平依丹地转，经函近对御筵开。

凝旒晬穆闻天语，委佩从容列上台。圣学方隆恩礼茂，儒臣长此奉康哉。
茅山逢故人 句曲道中送友 案此下原有殿
张雨（元代）

山下寒林平楚。山外云帆烟渚。不饮如何，吾生如梦，鬓毛如许。能消几度相逢，遮莫而今归去。壮士黄金，昔人黄鹤，美人黄土。
送宇
刘克庄（宋代）

昔以县为滩，于今倅亦难。纵令急符下，且放大弦宽。

航海船粳白，游山谱荔丹。应怜铜墨吏，舒惨在毫端。
送谢刑部使君赴召
胡仲弓（宋代）

中和报政二年间，五马朝天不可攀。
南国愿留申伯住，东山催起谢公还。
银钩铁画辉棠荫，玉鉴冰壶照笋斑。
名在御屏扒课最，前途重见玺书颁。
送一上人
释德洪（宋代）

子从大梁来，会我秦淮道。十年三度别，此别吾甘老。

学道如牧羊，败群者则鞭。一切但仍旧，自然常现前。

子初不衣绵，而今便故絮。山舟日夜逃，美貌岂长住。

时至不相待，勿恃骨肉间。要当自努力，譬如人上山。
琴曲歌辞·霹雳引
沈佺期（唐代）

岁七月，火伏而金生。
客有鼓瑟于门者，奏霹雳之商声。
始戛羽以騞砉，终扣宫而砰铃。
电耀耀兮龙跃，雷阗阗兮雨冥。
气呜唅以会雅，态欻翕以横生。
有如驱千旗，制五兵，截荒虺，斫长鲸。
孰与广陵比，意别鹤俦精而已。
俾我雄子魄动，毅夫发立，怀恩不浅，武义双辑。
视胡若芥，翦羯如拾。
岂徒慨慷中筵，备群娱之翕习哉。
一壶歌
陆游（宋代）

耻从岳牧立尧庭，况见商周战血腥。
携得一壶闲处饮，不曾苦醉不曾醒。
和王胜之三首
苏轼（宋代）

齐酿如渑涨绿波，公诗句句可弦歌。
流觞曲水无多日，更作新诗继永和。
城上观月
朱翌（宋代）

月上孤城早，山迎雉堞低。
四天浮沆瀣，万瓦贮玻璃。
松猎风声北，江摇斗柄西。
诸公宜款曲，吾且倚枯藜。
太湖诗 其十 明月湾
皮日休（唐代）

晓景澹无际，孤舟恣回环。试问最幽处，号为明月湾。

半岩翡翠最，望见不可攀。柳弱下丝网，藤深垂花鬘。

松瘿忽似狖，石文或如虥。钓坛两三处，苔老腥斑斑。

沙雨几处霁，水禽相向闲。野人波涛上，白屋幽深间。

晓培橘栽去，暮作鱼梁还。清泉出石砌，好树临柴关。

对此老且死，不知忧与患。好境无处住，好处无境删。

赧然不自适，脉脉当湖山。
鱼游春水（神泉春日赋）
吴泳（宋代）

东里韶光早。百舌枝头啼碎了。溪梅开尽，池水绿波还皱。种柳先生觉意阑，看花君子非年少。心似淡云，梦随芳草。

满地松花不扫。镇日春愁萦怀抱。谁能击筑长歌，吹笳清啸。寄声玉关行人道，未报君恩难便老。鸡塞雨寒，戍楼烟渺。
要离冢
杨维桢（元代）

金昌亭下路，春草没荒丘。云是要离冢，令人生古愁。

侏儿三尺干，不佩双吴钩。中包猛士胆，白日照高秋。

忍死屠骨肉，视身若蜉蝣。荆轲不了恨，庆忌成身谋。

如何五噫客，死与尔同仇。
宿剑关
任兰枝（清代）

斜日下荒原，驱车宿剑门。寒山风落石，残夜虎窥村。

断续京华梦，凄清独客魂。古来设险地，兴败共谁论？
閒居杂咏三十二首·忠
陈淳（宋代）

忠以尽诸己，其中不容伪。
一毫苟自欺，在我先有愧。
寒食甚雨中泛东舍溪偶晴游张公石室三首 其三
薛季宣（宋代）

天河重泛客星槎，便好成都访卜家。渭水未成浮竹叶，武陵犹卜落桃华。

传闻铁骑充牛口，暗想楼船破虎牙。浊酒一杯山水绿，棹歌三叠百啼鸦。
营中閒夜
唐之淳（明代）

閒夜乐从戎，将军百代雄。佩刀悬玉虎，缸烬剔金虫。

远柝微侵月，清笳迥带风。香腾垆面紫，火射箭头红。

舞剑知书法，谈棋识战功。明朝将阅武，传令选雕弓。
夏涨即事 其一
尹体震（明代）

长天遥见晚虹开，烟雨桐江上钓台。莫向迷津争问渡，钱塘应有怒潮来。
鱼侯以上已日宴高阳偶成长句
吴则礼（宋代）

罗帏绣箔凌苍穹，扬飞白雪初蒙蒙。
云收海面吐朝日，渐射碧瓦光曈曨。
聊停集旆驻双节，琥珀潋滟黄金钟。
雏莺乳燕弄清昼，幽香薄暮飘残红。
游丝芳草入望眼，天低旅雁鸣嗈嗈。
溪深涨渌浮画栋，雨余山色虚无中。
修眉翠袖倚长笛，五马矫首嘶春风。
轻烟漠漠暝兰楫，鸥鸟静不惊笙镛。
玉堂念昔掌帝制，文彩讵独如醉翁。
夜听宫漏对莲烛，突兀万卷蟠心胸。
雄词妙语委椽笔，波涛汹汹来何穷。
法严义古跨两汉，磊落未许盘诰工。
晚握铜鱼丛虎帐，锦衣铁骑悬刀弓。
熊罴俛仰随杖屦，棘门霸月上真儿童。
葛巾羽扇姑自适，指麾俎豆威羌戎。
饮酣争几骋谈辩，逸气凛凛侔銛锋。
毡裘辫发岂足数，终使万物归埏鎔。
塞垣佳景寄新咏，璀璨千丈垂晴虹。
章江倦客漫叹息，转达徙八极犹孤蓬。
登临暂喜脱人境，安得健翮超寒空。
句 其十一
郑文宝（宋代）

承露气清驹送日，觚棱人静鸟呼风。
循吏曲上王使君
贯休（唐代）

需宿需宿，炳烂光合。蒸蒸婺民，钟此多福。自东自西，

自南自北。伊飞伊走，乳乳良牧。和气无形，春光自成。

大信不信，贻厥无朕。需女需女，尔亦须语。使君为理，

玄风震古。需女需女，尔亦须语。我愿喙长三千里，

枕著玉阶奏明主。
念欲春游春既莫矣而在伯微恙不近杯勺作小诗代简便呈沅陵何邓二尉曹
赵蕃（宋代）

屡有一杯约，况今三月来。属君翻药裹，而我欠诗材。

楚塞稀红蕊，僧坊剩绿苔。几时能出郭，分韵与徘徊。
偈颂四十二首
释祖先（宋代）

夤缘於此得安闲，屈指三年一瞬间。
好是今朝乘快便，又携藜杖过它山。
开窗
沈辽（宋代）

斋居病纡郁，况复当梅霖。凿开小窗明，坐对佳树阴。

翠微映书帙，凉气生衣襟。岂惟豁心目，聊可发幽吟。
和洪秀才八首
胡寅（宋代）

鄙人闻道晚，何以播芳猷。
未就三年刻，还惊一叶秋。
论交无白足，对客有青眸。
之子怀仙趣，相期汗漫游。
晚望
杨万里（宋代）

天堕楸枰作稻畦，啼乌振鹭当枯棋。不论胜负端何似，黑子终多白子稀。
湘口
乔莱（清代）

雁叫猿啼不可闻，零陵风雨正纷纷。三岩明灭潇湘合，二水潆洄楚粤分。

纵目好看灵岳树，落帆犹带隐山云。探幽更向愚溪去，野性偏宜鸥鹭群。
归家
李若水（宋代）

半载长安客意寒，一鞭归兴旧家山。
妻孥问我成何事，买得虚名满世间。
空山十首 其七 山有樵
郭之奇（明代）

东山有樵，采薪翘翘。西山有樵，刈薪萧萧。南山有樵，束薪百条。

北山有樵，负薪逍遥。薪之槱之，暮暮朝朝。行歌相答，出入相招。
蚬子和尚赞 其一
释了惠（宋代）

得恁么自在，得恁么快活。古庙当丛林，捞波作衣钵。

脚头到处江天阔。
风入松 江楼感赋
袁思古（五代）

一江风雨送残秋。默默倚江楼。楼前波浪沙淘尽，英雄事、付与东流。

过客但争名利，苍生谁解深忧。

频年海宇困貔貅。身已寄沧洲。何人更抱安攘略，效班超、把笔轻投。

自问吾侪老矣，白头宁觅封侯。
和张元德奇昌甫末章见及之韵
陈文蔚（宋代）

江南目断短长亭，会面无由见德星。
所及交情无皂白，且欣师训炳丹青。
君将偃室春鸣瑟，我但莱衣日过庭。
多谢新诗相勉进，敢忘圭复识中扃。
漉酒巾
陆龟蒙（唐代）

靖节高风不可攀，此巾犹坠冻醪间。

偏宜雪夜山中戴，认取时情与醉颜。
斋居杂兴
王义山（宋代）

天根分上下，月窟几晴阴。
老树吹来古，流芳直到今。
四时花不断，一本理尤深。
记得南轩说，要观生物心。
送朱典卿履常上舍西上
王迈（宋代）

天庠教育总英游，文行惟君擅两优。
玉润珠明盈咳唾，兰薰雪白见操修。
老天不错须开眼，朱吏相逢定点头。
月里一枝高斫处，向来我已为君留。
题康步崖中翰 其七
丘逢甲（清代）

展卷如闻敕勒歌，登临不负好诗多。剪灯便作秋边色，夜半天风叫鴐鹅。
吴学士石屏歌
欧阳修（宋代）

晨光入林众鸟惊，腷膊群飞鸦乱鸣。
穿林四散投空去，黄口巢中饥待哺。
雌者下啄雄高盘，雄雌相呼飞复。
还空林无人鸟声乐，古木参天枝屈蟠。
下有怪石横树间，烟埋草没苔藓斑。
借问此景谁图写，乃是吴家石屏者。
虢工刳山取山骨，朝鑱暮斲非一日，
万象皆从石中出。吾嗟人愚不见天地造化之初难，
乃云万物生自然。岂知镌鑱刻画丑与妍，
千状万态不可殚。神愁鬼泣夜不得闲，
不然安得巧工妙手惫精竭思不可到，若无若有缥缈生云烟。
鬼神功成天地惜，藏在虢山深处石。
惟人有心无不获，天地虽神藏不得。
又疑鬼神好胜憎吾侪，欲极奇怪穷吾才，
乃传张生自西来，吴家学士见且咍，
醉点紫毫淋墨煤。君才自与鬼神◇，
嗟我老矣安能陪。
阮芸台师招入武林学院署下榻定香亭
童槐（清代）

龙门高筑著书台，特许侯芭问字来。幕下有花怜相府，座中无客不仙才。

镜心朗映回澜水，屐齿香黏称意苔。谁识夜凉人静后，影桥独鹤正徘徊。
显仁皇后挽词三首
王十朋（宋代）

妫汭嫔天子，涂山毓圣人。聪明配昭献，慈俭继宣仁。

汤沐宁私己，园陵不病民。鸿休耀彤管，无复数娀㜪。
和郑制干谢借居且惠朋樽醉螯诗
郑清之（宋代）

平生爱山林，里居想王屋。
孤月自无朋，断云曾不族。
讵知庄遵市，儵有贾谊卜。
西河就索居，漆园问尊足。
翟门罗可去，轲宅仁已熟。
似闻结驷多，每见后骑属。
鲁台时遣馈，监侯已发粟。
竞欢王俭莲，肯问颜公粥。
家贫愿邻富，蒹葭欣倚玉。
颇容滑稽叟，来簉堂上烛。
犹能辨丝簧，渐近不如竹。
浊醪慁兵醖，庸行参圣读。
愿为善颂祷，既醉备五福。
谋妇拟提壶，敲门惊啄木。
持螯两从事，来就桑下宿。
美味均适口，双明喜增目。
命驾匪千里，星言怕不夙。
联名乏追韩，补诗聊继束。
终当效乐天，骆马为酒鬻。
兰畹
曾几（宋代）

深林以芗名，花木不知数。
一点无俗氛，兰芽在幽处。
贺新郎（题江心）
曹稆孙（宋代）

极目天如画。水花中、涌出莲宫，翠楹碧瓦。胜景中川金焦似，勒石□□□□。尚隔浦、风烟不跨。妖蜃自降真歇手，涨平沙、妙补乾坤罅。双寺合，万僧夏。

东西塔影龙分挂。夜无云、点点一天，星斗相射。七十二滩声到海，括橹瓯帆上下。泣不为、琵琶声哑。故寝荒凉成一梦，问来鸥、去鹭无知者。烟树湿，怒涛打。
满江红 立夏前一日借坡公韵
洪迈（宋代）

雨涩风悭，双溪閟、几曾洋溢。长长是、非霞散绮，岫云凝碧。

修禊欢游今不讲，流觞故事何从觅。待它时、水到却寻盟，筹输一。

燕舞倦，莺吟毕。春肯住，才明日。池塘波绿皱，小荷争出。

童子舞雩浑怅望，吾人提笔谁飘逸。记去年，修竹暮天寒，无踪迹。
和吕居仁泾县旌德道中见寄三首 其三
李宏（宋代）

赏溪漱玉声湍激，石壁参天路阻长。准拟解鞍能过我，新泉活火茗瓯香。
题蒋伯玉作白玉山创亭于廨舍之后榜日望云思
赵蕃（宋代）

蒋侯家荆溪，胸次饱空阔。
一官寄楚尾，常病登眺窄。
有酒无地把，况助诗句活。
规模作危亭，更为思亲设。
安车几时来，历鉴吴与越。
俸廪虽云薄，采菽水可啜。
我实通家子，此意敢自别。
愿同竹马儿，就彼上寿列。
岂惟一门事，犷俗坐可革。
长使是邦人，指亭记所茇。
北窗伊吾 其六
赵戣（宋代）

北窗伊吾，吾谁与俱。融融沂风，怀哉舞雩。
杂体联锦
韦庄（唐代）

携手重携手，夹江金线柳。江上柳能长，行人恋尊酒。

尊酒意何深，为郎歌玉簪。玉簪声断续，钿轴鸣双毂。

双毂去何方，隔江春树绿。树绿酒旗高，泪痕沾绣袍。

袍缝紫鹅湿，重持金错刀。错刀何灿烂，使我肠千断。

肠断欲何言，帘动真珠繁。真珠缀秋露，秋露沾金盘。

金盘湛琼液，仙子无归迹。无迹又无言，海烟空寂寂。

寂寂古城道，马嘶芳岸草。岸草接长堤，长堤人解携。

解携忽已久，缅邈空回首。回首隔天河，恨唱莲塘歌。

莲塘在何许，日暮西山雨。
盐宪陈公生祠
卢龙云（明代）

煮海兴齐策，充边藉汉盆。久知盐是政，兼用法为官。

宪府霜曾盐，春台泽自宽。发奸毫尽析，诘暴赡先寒。

狼井休为祟，猺车不苦难。出涂时并悦，编户众咸安。

惠爱三江遍，讴歌万灶欢。思何今始切，借寇复同看。

薇省芳重润，棠阴露未乾。宫墙留颂祝，伏腊走衣冠。

调鼎功堪待，和羹事并观。苍生齐属望，早晚弼朝端。
有感三首 其三
白居易（唐代）

往事勿追思，追思多悲怆。来事勿相迎，相迎已惆怅。

不如兀然坐，不如塌然卧。食来即开口，睡来即合眼。

二事最关身，安寝加餐饭。忘怀任行止，委命随修短。

更若有兴来，狂歌酒一盏。
有所思二首 其一
曹勋（宋代）

有所思兮天一涯，彼美人兮安得知。江皋送日下洲渚，心遥目断征鸿飞。

兰嗟蕙怨芳草歇，春归犹见霏霏雪。文姬著破去时衣，寂寞愁看汉家月。

南箕北斗苦相望，绵绵此恨无时绝。
雪夜不寐偶成短句十首渭北春天树江东日暮云
陆文圭（元代）

昨日家书至，慰我久离群。
游子眼欲断，日日望白云。
和胡仲方摄县喜雨三首
释宝昙（宋代）

雨入黄梅故弄晴，群龙须我一投诚。
此无尽藏君为主，大贝明珠我得倾。
闻曾幼度近况于陈择之作二诗觅使寄之 其二
赵蕃（宋代）

夜醉江天阁，赋诗殊未央。自兹悲契阔，谁复慰凄凉。

有抱何由写，因诗得寄将。丁宁赣江水，莫惮溯流长。
秋夕偶作
文彦博（宋代）

独诵潘郎秋兴赋，闲吟谢守怨情诗。风摇红树啼螀急，月照绿窗清漏迟。
书鲁亮侪
袁枚（清代）

己未冬，余谒孙文定公于保定制府。坐甫定，阍启：“清河道鲁之裕白事。”余避东厢，窥伟丈夫年七十许，高眶，大颡，白须彪彪然；口析水利数万言。心异之，不能忘。后二十年，鲁公卒已久，予奠于白下沈氏，纵论至于鲁，坐客葛闻桥先生曰：

鲁裕字亮侪，奇男子也。田文镜督河南严，提、镇、司、道以下，受署惟谨，无游目视者。鲁效力麾下。

一日，命摘中牟李令印，即摄中牟。鲁为微行，大布之衣，草冠，骑驴入境。父老数百扶而道苦之，再拜问讯，曰：“闻有鲁公来代吾令，客在开封知否？”鲁谩曰：“若问云何？”曰：“吾令贤，不忍其去故也。”又数里，见儒衣冠者簇簇然谋曰：“好官去可惜，伺鲁公来，盍诉之？”或摇手曰：“咄！田督有令，虽十鲁公奚能为？且鲁方取其官而代之，宁肯舍己从人耶？”鲁心敬之而无言。至县，见李貌温温奇雅。揖鲁入，曰：“印待公久矣！”鲁拱手曰：“观公状貌、被服，非豪纵者，且贤称噪于士民，甫下车而库亏何耶？”李曰：“某，滇南万里外人也。别母，游京师十年，得中牟，借俸迎母。母至，被劾，命也！”言未毕，泣。鲁曰：“吾暍甚，具汤浴我！”径诣别室，且浴且思，意不能无动。良久，击盆水誓曰：“依凡而行者，非夫也！”具衣冠辞李，李大惊曰：“公何之？”曰：“之省。”与之印，不受；强之曰：“毋累公！”鲁掷印铿然，厉声曰：“君非知鲁亮侪者！”竟怒马驰去。合邑士民焚香送之。

至省，先谒两司告之故。皆曰：“汝病丧心耶？以若所为，他督抚犹不可，况田公耶？”明早诣辕，则两司先在。名纸未投，合辕传呼鲁令入。田公南向坐，面铁色，盛气迎之，旁列司、道下文武十余人，睨鲁曰：“汝不理县事而来，何也？”曰：“有所启。”曰：“印何在？”曰：“在中牟。”曰：“交何人？”曰：“李令。”田公干笑，左右顾曰：“天下摘印者宁有是耶？”皆曰：“无之。”两司起立谢曰：“某等教敕亡素，至有狂悖之员。请公并劾鲁，付某等严讯朋党情弊，以惩余官！”鲁免冠前叩首，大言曰：“固也。待裕言之：裕一寒士，以求官故，来河南。得官中牟，喜甚，恨不连夜排衙视事。不意入境时，李令之民心如是，士心如是，见其人，知亏帑故又如是。若明公已知其然而令裕往，裕沽名誉，空手归，裕之罪也；若明公未知其然而令裕往，裕归陈明，请公意旨，庶不负大君子爱才之心与圣上以孝治天下之意。公若以为无可哀怜，则裕再往取印未迟。不然，公辕外官数十，皆求印不得者也。裕何人，敢逆公意耶？”田公默然。两司目之退。鲁不谢，走出，至屋霤外；田公变色下阶，呼曰：“来！”鲁入跪。又招曰：“前！”取所戴珊瑚冠覆鲁头，叹曰：“奇男子！此冠宜汝戴也。微汝，吾几误劾贤员。但疏去矣，奈何！”鲁曰：“几日？”曰：“五日，快马不能追也。”鲁曰：“公有恩，裕能追之。裕少时能日行三百里；公果欲追疏，请赐契箭一枝以为信！”公许之，遂行。五日而疏还。中牟令竟无恙。以此鲁名闻天下。

先是，亮侪父某为广东提督，与三藩要盟。亮侪年七岁，为质子于吴。吴王坐朝，亮侪黄裌衫，戴貂蝉侍侧。年少豪甚，读书毕，日与吴王帐下健儿学嬴越勾卒、掷涂赌跳之法，故武艺尤绝人云。
和子渊元夕
司马光（宋代）

神岳嶕峣阙角齐，银蟾无影玉绳低。风传丝管交加发，灯滉星绳上下迷。

清醴横飞金凿落，香尘不染锦障泥。谁知此夕斋祠客，近在宫城槐柳西。
偶书
宋祁（宋代）

病骨岩岩怯早衰，月枝三绕寄身危。
避风宁望鶢鶋享，出卜频遭偻句欺。
烟糁蔽江怀隐伴，雨苗颓垄负耕期。
开年几许他乡泪，尽付穷途与素丝。
初发乡邑别亲知
王立道（明代）

揆已惭蹇拙，蚤为尘网婴。弥年谢朝列，稍得任吾真。

游息偶耕钓，琴书澹馀清。林园变时序，端居念王程。

整驾倏晨迈，耿耿辞密亲。匪嗟倦行役，曾是忧缁磷。

永怀千里道，中情难具陈。
春自来
耶律铸（宋代）

日月双飞翼，天地一遗卵。无天地不卑，无日月不满。

时序相代谢，曾不偏寒暖。昼夜互乘除，曾不有长短。

因究万物情，凝神顿舒缓。断知春自来，何须候灰管。
舍弟山亭
陆俸（明代）

谷鸟唤人啼，山人过竹西。
树高将宿凤，江霁欲生霓。
径暖莺花日，风和燕子泥。
莫辞尊酒暮，烟□□相思。
闲坐
白居易（唐代）

婆娑放鸡犬，嬉戏任儿童。闲坐槐阴下，开襟向晚风。

沤麻池水里，晒枣日阳中。人物何相称，居然田舍翁。
芗岩山居孟夏二十绝
舒岳祥（宋代）

种松为老伴，栽菊充岁粮。
新国苦长役，遗民怀故乡。
清平乐·笙歌宛转
晏几道（宋代）

笙歌宛转。台上吴王宴。宫女如花倚春殿。舞绽缕金衣线。
酒阑画烛低迷。彩鸳惊起双栖。月底三千绣户，云间十二琼梯。
十二连桥 其三
陈启佑（清代）

柳丝斜挂碧毵毵，堤畔人家住两三。竿立鸬鹚门晒网，卖鱼风景似江南。
文殊院晨起
赵蕃（宋代）

山禽百族自呼名，撩我僧窗睡不成。
纵汝多言吾自喜，了知今日十分晴。
题慈恩寺塔
章八元（唐代）

十层突兀在虚空，四十门开面面风。却怪鸟飞平地上，

自惊人语半天中。回梯暗踏如穿洞，绝顶初攀似出笼。

落日凤城佳气合，满城春树雨濛濛。
同持国过江十新作池亭三首 其三
刘敞（宋代）

吏隐由来事，郊居故自宜。池台随意定，泉石象天为。

珍树移时语，清风竟日棋。市朝情久厌，野老不相疑。
题醴陵玉仙观歌（一作灵一诗）
护国（唐代）

王乔一去空仙观，白云至今凝不散。星垣松殿几千秋，

往往笙歌下天半。瀑布西行过石桥，黄精采根还采苗。

路逢一人擎药碗，松花夜雨风吹满。自言家住在东坡，

白犬相随邀我过。南山石上有棋局，曾使樵夫烂斧柯。
利器行
陆文铭（清代）

干将之刃筱簬箭，斩骑贯革如飞电。不逢挥剑发机人，锋铦未许伤缟练。

铅刀蓬矢各逞奇，光芒骇目莫敢携。风胡去兮养由逝，吾安归兮长相思。
饮马长城窟行
于慎行（明代）

青青陵上柏，翘翘思远客。远客在何方，长城道路长。

路长时复久，门外春杨柳。杨柳正依依，君行胡不归。

食薤自知辛，食檗自知苦。苦辛在人心，当复谁为语。

有鸟云中来，嗷嗷过我庭。愿附一札书，达我沈忧情。

鸟辞天路远，哀鸣去不返。去去莫复陈，亲疏自有因。
次倪元镇韵，寄刚中
郑元祐（元代）

缥缈陈王湖里寺，琮琤郑老竹间棋。每因海月参心镜，却笑茶烟袅鬓丝。

墨渍尚嗔龙尾滑，酒酣方忆虎头痴。论文未极终宵话，且让韩山一片碑。
句
陈宗礼（宋代）

山川半为蛮烟累，人物多因谪籍香。
绝句六十四首 其三十二
张伯端（宋代）

前弦之后后弦前，药味平平气象全。采得归来炉里锻，锻成温养似烹鲜。
碧治寺
许仲蔚（宋代）

松竹森森匝四围，一回来此一忘归。猿攀东岭啼寒月，僧指西峰笑落晖。

山色云含牵客思，池光风动射人衣。乐山乐水皆仁智，岂倦驱驰到翠微。
游下岩寺先是刘宝学约於此相聚既而先进舟遂
张嵲（宋代）

时危适远县，卧疴蔽疏篷。
浮舟难计程，一听水与风。
今日出江口，划见天边峰。
维舟邀胜士，杖策凌穹崇。
绝壁迤崩豗，可验秋涛雄。
镌崖佛像古，凭虚楼殿工。
沄沄窗外江，落落阶前松。
涧响雨滂濞，云生树玲珑。
揽胜欣远游，抚身悲转蓬。
忧乐未相偿，林霏生晚容。
却纵中流棹，回望青莲宫。
秋晚山萧寂，云散烟空濛。
舟行转沙尾，微闻林外钟。
惜哉李膺船，去若孤征鸿。
晨暮一相失，云峤何年同。
若纵金门步，永遗尘外踪。
临江仙·和叶仲洽赋羊桃
辛弃疾（宋代）

忆醉三山芳树下，几曾风韵忘怀。黄金颜色五花开，味如卢橘熟。贵似荔枝来。
闻道商山余四老，橘中自酿秋醅。试呼名品细推排。重重香腑脏，偏殢圣贤杯。
金钱花
石懋（宋代）

名贵已居三品上，价高仍在五铢先。春来买断深红色，烧得人心似火燃。
颂古一百二十一首
释宗杲（宋代）

南泉打破闲家具，浩浩诸方作话看。
今日为君重举过，明明历历不顢頇。
寄诸弟
李纲（宋代）

自取飘零不复云，索居终日念离群。送书未见来黄耳，陟岵惟知望白云。

素发偏亲乌鸟急，青春诸季棣华分。天涯只有思家切，须使音声不辍闻。
瑞鹧鸪·楚王台上一神仙
欧阳修（宋代）

楚王台上一神仙，
眼色相看意已传。
见了又休还似梦，
坐来虽近远如天。
陇禽有恨犹能说，
江月无情也解圆。
更被春风送惆怅，
落花飞絮雨翩翩。
赠徐君强
强至（宋代）

浦阳穷僻山萦回，徐子匹马穷山来。
十年不见安否外，怪子面山身红埃。
自言壮图醉无几，独有古胆刚不摧。
日于篇章遣孤愤，袖出巨轴为我开。
密行细书几千字，一一纸上皆琼瑰。
浑然天成有警句，直若未剖元气胚。
间工磨琢弄纤巧，真宰手把天葩裁。
诗人古亦少达者，非特徐子如寒灰。
孟郊老独张籍瞽，李杜落魄皆何哉。
剔抉幽秘夺造化，虽甚寒饿天弗哀。
又疑才命不俱得，既夺之命止与才。
子今所往但逢蹇，绊骥两足犹驽骀。
浦阳山深尚春浅，桃李才蕊花正梅。
子时过我值讼简，花下一饮将百杯。
酒酣慷慨起劝子，更厉头角需风雷。
纵令不偶竟穷死，犹愈空腹冠崔嵬。
屋漏戏咏
弘历（清代）

积雨屋还漏，干云座暂移。宁非攸除地，未免偶然时。

毁瓦莫须有，卑宫讵所知。思量蓬荜下，咨怨固其宜。
宝应初征史朝义过虢州题僧寺壁
李适（唐代）

高僧居净域，客子恋皇宫。试访毗耶室，旋游方丈中。

禅林吹梵毗，忍草散香风。妙说三元义，能谈不二宗。

色空双已灭，内外两缘同。识尽无生理，乃觉出凡笼。
杏花天
史达祖（宋代）

细风微月垂杨院。记年少、春愁一点。栖莺未觉花梢颤。踏损残红几片。

长安共、日边近远。况老去、芳情渐减。屏山几夜春寒浅。却将因而梦见。
仲一第梅花一绝并简丘玉父
任希夷（宋代）

粲粲霜林白玉围，谁将红糁乱青枝。
天怜粉面太孤绝，故遣施未出一奇。
次韵唐彦猷华亭十咏其二寒穴
王安石（宋代）

神泉冽冰霜，高穴与云平。
空山渟千秋，不出呜咽声。
山风吹更寒，山月相与清。
北客不到此，如何洗烦酲。
和君实陪潞公子华景仁宴集各一首 其二
范纯仁（宋代）

再拥平阳节，麟符守洛宫。礼贤多孺子，交政得裴公。

宽简宜民化，欢游与俗同。行看归宰席，致主咏南风。
谢潭师余处恭左相遣骑惠书送酒三首
杨万里（宋代）

相思命驾竟成休，投老寒盟岂自由。
雪後风涛难访戴，山间生自总依刘。
烦公赤手回青昊，容我清溪弄白鸥。
稚子尚堪驱使在，门阑桃李未应秋。
秋夜五鼓初起坐堂上至旦
陆游（宋代）

蒸郁不可过，开门星满天。
身还倚藤杖，手自酌岩泉。
鸡唱犹相续，鸦飞忽已翩。
事随朝日出，佳思复茫然。
和梁宏父二首
王之道（宋代）

功名须向壮年收，顾我摧颓已白头。
节晚独存松柏劲，岁寒还见雪霜浮。
老将耄及从人笑，醉欲眠时遣客休。
眼力尚能观细字，诗筒经卷且优游。
九日寄钱可复
姚合（唐代）

数杯黄菊酒，千里白云天。上国名方振，戎州病未痊。

静愁惟忆醉，闲走不胜眠。惆怅东门别，相逢知几年。
追和韦苏州诗呈周守敦义
王之道（宋代）

江城五月雨，千里荷花香。
清风吹葛衣，铃斋有余凉。
日晏吏卒散，槐阴扫高堂。
归来俗偃仰，叹息不敢康。
设醴致佳客，论交到相忘。
高文如大烹，未惯染指尝。
何当侍函丈，获赋蔓草章。
君方扶摇抟，我独蓬蒿翔。
生平一壑美，未见北海洋。
愿言承至教，虽老当自强。
均州南川春日三首
张舜民（宋代）

麻叶梢梢麦弄风，一家花发一村红。
长安儿女逢寒食，洒泪看花正忆翁。
题授阳镇路
崔涂（唐代）

越鸟巢边溪路断，秦人耕处洞门开。

小桃花发春风起，千里江山一梦回。
归燕
黄鏊（明代）

一度春风一度归，双栖犹是旧乌衣。细穿花径窥人语，频掠芹泥傍垒飞。

綵缕带回容未改，玉书传去墨初稀。故家风景年年在，知尔重来漫启飞。
赠方外士
黄裳（宋代）

扰扰红尘高卧客，红尘不染人难识。琅琅为讲还丹篇，若有清风濯胸臆。

玉兔走入流珠宫，正向时人失中得。根本盖自仙翁传，仙翁住世千馀年。
期邻几饮不至醉作江侯诗并解座客
刘敞（宋代）

秋云乐邂逅，拂我榻上尘。江侯旧多信，今作叵信人。

我求江侯意，因得江侯真。乘兴本当出，兴尽便回轮。

已诺虽可嘉，将非俗中伦。弃言似不诚，未害方外群。

江侯不为名，名者实之宾。江侯不为貌，貌疏意自亲。

作诗解江侯，饥渴夜复晨。
开州盛山十二题 其八 琵琶亭
冯山（宋代）

片石胡琴槽，构亭事登临。考功閒中乐，非好世俗音。
次刘子驹韵
胡宏（宋代）

忙中不识本来心，一点灵光自在明。
只向静中寻底事，恐遭颠沛不员成。
九月二十七日晓起书梦
舒岳祥（宋代）

老去无营百念宽，只余故纸未忘鑽。
小窗坐寐含幽梦，梦涉寒波赋楚兰。
漱玉斋前杂卉皆龙图王至之所植各赋一章凡得八物或赏或否亦应乎至之意欤遂写寄至之 其七 菊
宋祁（宋代）

纤茎寒始密，秀叶晚逾滋。芳意君须识，群葩摇落时。
翠岩在碧云村外
黎民表（明代）

青山开断岸，千尺下嵚崟。风起碧云乱，虹流白日阴。

藤萝争袅缀，鱼雁悦高深。纵有桃花发，应无俗驾寻。
闻二十八日之报喜而成诗七首 其三
朱熹（宋代）

雪拥貂裘一马驰，孤军左袒事难期。奏函夜入明光殿，底事庐儿探得知。
代呼延信夫以笋乞猫于韩子云
章甫（宋代）

官居城一隅，屋漏如野处。辛勤补绿萝，仅可待风雨。

移家幸亡恙，所苦多硕鼠。齧衣费纫缝，盗肉恣含咀。

引子动成群，啾啾疑尔汝。昼曾无腼颜，入暮谁能禦。

窥灯殚膏油，惊梦斗俦侣。主人非昔人，为态尚如许。

饱食讵可常，潜踪岂无所。灌穴恶尽杀，具磔难悉举。

墙东吏部家，两猫将十子。往往感仁惠，相乳忘彼此。

花墩夜不眠，卫寝如驯虎。愿分俊逸姿，庶以镇衡宇。

穿鱼聘衔蝉，于君谅无取。丁宁玉板师，委曲致斯语。

妻孥仍有言，乞猫宜乞女。他时遂生育，邻里转相予。
和连国华三首 其三
耶律楚材（元代）

月上南枝啼夜乌，悲歌弹铗叹征夫。愁边逐日看周易，梦里随风谒太愚。

纵有征尘遮两眼，却无惭色上三须。真人已应千年运，伫待河清再出图。
循吏
范纯仁（宋代）

王化由来起一同，尽由守宰致平隆。坐移风俗为能政，勤抚生平是至忠。

四境肃清民害去，一方和乐主恩通。吾皇有德真尧舜，唯待诸君共理功。
短歌
曹楙坚（清代）

有酒不饮史不读，二十男儿长刺促。雌剑化去雄剑愁，箜篌一声神妪哭。

黄者地，青者天，火云烧日桃花然。鸦啼碧烟作人语，梧宫秋苑三千年。

旋风吹釭杀蛾茧，吴刀绞肠雪丝软。雕陵不少秃尾鹊，洛下空题黄耳犬。

去年有家归不得，打门索逋作士色。今年欲归归无家，翠烛冷照棠梨花。
菩萨蛮 题黄子久溪山雨意图
王国器（元代）

青山不趁江流去。数点翠收林际雨。渔屋远模糊。烟村半有无。

大痴飞醉墨。秋与天争碧。净洗绮罗尘。一巢栖乱云。
牡丹诗十首
宋白（宋代）

澹黄容止间深檀，妥媠香红露未乾。
和沾似嫌春渐老，向人如未夜来寒。
妆成有样教天媛，礼绝无心下国兰。
针绣笔描俱未是，好风相倚笑边鸾。
答大明高皇帝问日本风俗
嗐哩嘛哈（明代）

国比中原国，人同上古人。衣冠唐制度，礼乐汉君臣。

银瓮篘新酒，金刀脍锦鳞。年年二三月，桃李一般春。
祝蕃远经历挽诗
余阙（元代）

逸轨无还辙，惊川有怨思。苍苔生旧馆，素简委空帷。

龚胜谁相吊，虞翻少见知。惟应问道者，寂寞荐江蓠。
以读书破万卷下笔如有神为韵赋十诗送赵然然
方回（元代）

言诗卜子夏，作赋马相如。
三十六字母，文公之四书。
知君便便中，自有一石渠。
以貌失子羽，诸公其慎诸。
将离澧浦置酒野屿奉怀沈正字昆弟三人联登高
李群玉（唐代）

春月三改兔，花枝成绿阴。年光东流水，浩叹伤羁心。
酌桂烟屿东，鴂鸣江草深。良图一超忽，万恨空相寻。
上国刈翘楚，才微甘陆沉。无灯假贫女，有泪沾牛衾。
衡岳三麒麟，各振黄钟音。卿云被文彩，芳价摇词林。
夫子芸阁英，养鳞湘水浔。晴沙踏兰菊，隐几当青岑。
明月洞庭上，悠扬挂离襟。停觞一摇笔，聊寄生刍吟。
偶见
陶安（明代）

前乎万古后乎今，天体高明地体深。要识此身超众物，只缘真理具中心。

红炉有燄消融雪，黄壤成堆拣出金。杖屦出门行不已，泰山绝顶许登临。
宗公以兰见遗风叶萧散兰芽并茁一干双花斗开宗以为瑞乞诗记其事
释德洪（宋代）

深林忽见兰芽茁，不谓无人亦自贤。数叶横风作纤瘦，双花含雪吐明鲜。

照人秀色虽堪画，入骨真香不可传。今日东君应择婿，谁家兄弟斗清妍。
澹山岩
张远猷（宋代）

岩窦天下奇，黄诗天下稀。
洞明无所隐，石势争欲飞。
雷鼓今犹在，澹仙何未归。
磨崖文断灭，苔藓却成衣。
送程荣州被召二首
李石（宋代）

出处人情异，寒暄节物殊。
脚轻贪远路，眼转隔重湖。
近例占郎宿，频年已守符。
盛时人与地，尺一费招呼。
答普贤梦石纪梦授观音偈
释慧空（宋代）

补陀大土观世音，位超灌顶佛长子。不取正觉不涅槃，大慈悲等众生界。

以如幻智入我梦，示身为石令我取。入手光严觉即无，无中度我观音在。

俄而梦石一信通，授我大士栴檀像。空无定居懒惰久，礼敬供养心常疏。

云何大士与梦石，不付他人惟付我。譬如良医视患众，各随其病授其药。

空今病处正在懒，是故二彼用同时。慈力欲我如观音，一身普现一切处。

辩才欲我如梦石，一法圆成一切义。懒无根蒂当处平，道有萌芽随念长。

仰观仁意乃我愿，敢不再拜而钦承。惟愿菩萨大慈悲，受我少分之供养。

戒品为香万行花，勇猛为幢坚固座。愿云定水功德山，慧灯智日清凉月。

所陈妙乐皆法喜，所列珍羞尽禅悦。一一遍满虚空界，念念出我清净心。

心无所住供亦然，是则名为无尽供。普愿我等诸佛子，见佛尽作如己想。

而无彼己同异心，乃至梦中亦如是。虽恒观世间如梦，而能广作诸佛事。

虽常观诸法如幻，而能力转大法轮。当知如梦如幻法，非眼境界惟智境。

东山说偈梦石纪，见者悉成无上觉。
浙运寄声子任子恕
韩淲（宋代）

浙水文场好，成才属少年。龙游看过锁，渔浦发潮船。

才地当强仕，朝廷正选贤。会逢余与赵，为报各扬鞭。
续长恨歌
范成大（宋代）

紫薇金屋闭春阳，石竹山花却自芳。
莫道故情无觅处，领巾犹有隔生香。
渔家傲（红白莲不可并栽，用酒盆种之，遂皆有花，呈周倅）
张孝祥（宋代）

红白莲房生一处。雪肌霞艳难为喻。当是神仙来紫府。双禀赋。人间相见犹相妒。

清雨轻烟凝态度。风标公子来幽鹭。欲遣微波传尺素。歌曲误。醉中自有周郎顾。
庭松
释智圆（宋代）

乔枝偃盖势凌云，一植幽庭度几春。
荣落未曾同众木，孤贞长几伴闲人。
风生静夜寒声健，雪霁遥峰翠色新。
萧酒最宜禅定起，坐观行绕远埃尘。
赵昌父诗来举似慈湖话头次韵答之
徐侨（宋代）

身在五云云自闲，相娱石友与苍官。
山林老去方知味，加我五年当挂冠。
题张许双庙
曾伋（宋代）

国凭节义壮洪基，激厉颓风属圣时。
曾屈帝尊亲降辇，可因祈福幸公祠。
句
刘光祖（宋代）

同登二乐榭，拟续四贤诗。
当涂道中
华岳（宋代）

春晴不慷慨，十日和清阴。
蝶宿花留粉，莺眠柳借金。
边尘方障眼，汉壁尚关心。
醒去愁无奈，杯行满满斟。
浪淘沙 舟过东郭废园
吴本嵩（清代）

一叶下晴川，正夕阳天。西山拖雨断虹鲜。不是荷花亲指点，谁说平泉。

歌舞忆当年，肯羡神仙。繁华如箭忽离弦。乱甃残垣能几日，取次桑田。
送杨太仆汝握奉使襄国
谢榛（明代）

都亭罢祖席，驷牡去騑騑。世已多戎事，民今半铁衣。

山秋万木落，天晚一雕飞。气锐兵能胜，年丰马自肥。

边庭驰念切，星月坐吟稀。驿道滹沱外，行看计日归。
次韵毛君经旬不用鞭扑
苏辙（宋代）

共喜秋深酒未醇，官曹休暇不须旬。
政宽境内棠阴合，讼去庭中草色新。
不惜牛刀时一割。
已因鼷鼠发千钧。
岁终谁为公书考，岂止江西第一人。
梦真三首
黎廷瑞（宋代）

昔梦骖八骏，往赴明宫昭。
朝发赤水阳，夕抵昆仑椒。
恭陪瑶池宴，亲聆白云谣。
云来何英英，云去何飘飘。
山川长悠阻，楼台空閴寥。
想像云和笙，青鸾度秋霄。
嘲染家
柳逢（唐代）

紫绿终朝染，因何不识非。莆田竹木贵，背负十柴归。
吾父崇祀乡贤志喜四首末一道耑谢诸友 其二
林熙春（明代）

清议咸推白骨寒，圣朝旌隐重蘋蘩。宫墙数仞生前隔，俎豆千秋死后宽。

泉下寂玄从此显，庭前涕泪转成欢。表章岂让龙章再，吾父冥冥可自安。
和谹父连雨快晴
王洋（宋代）

官无三不遇，身负四宜休。
无意花迷眼，唯因月上楼。
役车悬白地，社鼓祭黄收。
何事关心切，逢人说有秋。
谢顾良弼送甘州枸杞
吴宽（明代）

畦间此种看来无，绿叶尖长也自殊。
似取珊瑚沉铁网，空将薏苡作明珠。
菊苗同摘凭谁赋，药品兼收正尔须。
曾是老人宜服食，只今衰病莫如吾。
雨
苏泂（宋代）

春禽唤雨屋山呼，二月韶光一半无。
作崇岂逃泥滑滑，原情当半谷孤孤。
不应豆蔻花梢重，已怪荼醾叶子粗。
年去年来谁奈得，酒酣击缶和噫呜。
次韵少稷梅花
韩元吉（宋代）

君不见江城梅花春欲动，剪冰仙人作花供。
客来酒尽甘啜醨，常恨公田无秫种。
雪晴梅蕊更可爱，百匝来看地犹冻。
杖藜一笑答春风，岂必鸣鸾与歌凤。
幽香要自己心情，冷艳不禁还目送。
兴来往往得佳句，落纸挥毫字尤纵。
却惊车阵有勍敌，旋结赵叟盟衡雍。
孤芳未省须刻画，百卉应先厌嘲弄。
我如蟋蟀鸣甘迟，君似骅骝骤难控。
相如上林晚奏雅，灵均喜橘工记讽。
不妨聊继广平公，东阁疏枝与君共。